S-958/2006

Mál þetta, sem dómtekið var í dag, er höfðað með ákæru útgefinni af lögreglustjóranum í Reykjavík 13. júní 2006 á hendur Ó-kk-þgf K-kk-þgf H-kk-þgf, kt. [...], óstaðsettum í hús, Reykjanesbæ, fyrir eftirtalda þjófnaði framda í Reykjavík á árinu 2006:

1. Miðvikudaginn 15. mars í versluninni 11-11 við Laugaveg, stolið reyktum laxi samtals að verðmæti kr. 1.887.

2. Mánudaginn 24. apríl á Grand Hótel, Sigtúni 38, stolið vélsög að verðmæti kr. 40.000.

Eru brot þessi talin varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Í dag var sakamálið nr. 1791/2006 sameinað þessu máli en þar er ákærða gefið að sök með ákæru útgefinni af lögreglustjóranum í Reykjavík 17. október sl. eftirgreindir þjófnaðir framdir í Reykjavík á árinu 2006:

1.

Laugardaginn 1. júlí brotist inn á veitingastaðinn Prikið, Bankastræti 12, með því að spenna upp hurð, og stolið 2 áfengisflöskum að óþekktu verðmæti.

2.

Miðvikudaginn 2. ágúst í versluninni Bónus, Laugavegi 59, stolið lambahrygg og lambagrillsneiðum samtals að verðmæti kr. 3.874.

3.

Laugardaginn 5. ágúst í versluninni 10-11, Barónsstíg 31, stolið lambahrygg að verðmæti kr. 4.224.

4.

Þriðjudaginn 29. ágúst farið í heimildarleysi inn í íbúðarhúsnæði að Laugavegi 34a og stolið matvöru sem ákærði var að setja í poka þegar húsráðandi kom að honum.

5.

Fimmtudaginn 7. september brotist inn í húsnæði Upplýsingamiðstöðvar ferðamála að Bankastræti 2, með því að spenna upp glugga, og stolið gervipeningaseðli, Nokia farsíma að verðmæti kr. 20.000 og peningakassa sem í voru kr. 30.000 í reiðufé.

6.

Föstudaginn 8. september við Hverfisgötu 123 farið í heimildarleysi inn í bifreiðarnar MX-684 og NV-531 og stolið úr þeim kveikjuláslykli og tösku sem innihélt námsgögn að ótilgreindu verðmæti.

7.

Föstudaginn 15. september í versluninni 11-11, Laugavegi 116, stolið lambakótelettum að verðmæti kr. 2.166.

Eru brot þessi talin varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1952. Hann á að baki tvo dóma frá fyrri tíð, annars vegar frá árinu 1986 og hins vegar frá árinu 1994. Er um að ræða þjófnað og brot gegn umferðarlögum. Hann var 22. febrúar 2005 dæmdur í sekt fyrir ölvunarakstur og akstur sviptur ökurétti. Þá gekkst hann 25. apríl 2006 undir sekt fyrir þjófnað. Brot ákærða í þessu máli eru hegningarauki við síðastgreindu sáttina og ber því að ákvarða refsingu með hliðsjón af 78. gr. laga nr. 19/1940, sbr. 77. gr. Með hliðsjón af atvikum er refsing ákærða ákveðin fangelsi í tvo mánuði, sem í ljósi sakaferils ákærða þykir heimilt að skilorðsbinda með þeim hætti er í dómsorði greinir.

Ákærði greiði málsvarnarþóknun skipaðs verjanda, að teknu tilliti til virðisaukaskatts, með þeim hætti er í dómsorði er kveðið á um.

D ó m s o r ð :

Ákærði, Ó-kk-nf K-kk-nf H-kk-nf, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, H-kk-ef M-kk-ef hæstaréttarlögmanns 70.700 krónur.

S-kk-nf S-kk-nf.